Na podlagi sedmega odstavka 165., osmega odstavka 226., sedmega odstavka 228., petnajstega odstavka 230. osmega odstavka 242., devetega odstavka 244. člena ter za izvrševanje 165. in 230. člena Zakona o urejanju prostora (Uradni list RS, št. xxx) Vlada Republike Slovenije izdaja

**UREDBO**

**o programu opremljanja stavbnih zemljišč in podlagah za odmero komunalnega prispevka za obstoječo komunalno opremo ter o izračunu komunalnega prispevka in prispevka za začasno rabo obstoječe komunalne opreme za začasne objekte**

**I. del: SPLOŠNE DOLOČBE**

1. člen

(vsebina)

(1) Ta uredba določa:

* podrobnejšo vsebino programa opremljanja stavbnih zemljišč (v nadaljnjem besedilu: program opremljanja),
* podrobnejšo vsebino podlag za odmero komunalnega prispevka za obstoječo komunalno opremo,
* način izračuna komunalnega prispevka za novo in obstoječo komunalno opremo,
* podrobnejši način upoštevanja preteklih vlaganj in že poravnanih obveznosti plačila komunalnega prispevka ter
* način izračun prispevka za začasno uporabo obstoječe komunalne opreme za začasne objekte.

(2) Ta uredba določa tudi vrste objektov za katere se odmerja komunalni prispevek za novo in obstoječo komunalno opremo. Navedeni so v Prilogi, ki je sestavni del te uredbe.

2. člen

(pomen izrazov)

(1) Izrazi, uporabljeni v tej uredbi, pomenijo:

1. tloris zemljišča pod stavbo je površina, določena v skladu s predpisi, ki urejajo kataster nepremičnin
2. ………………………………
3. …………………………….

……………………………….

 (2) Drugi izrazi, uporabljeni v tej uredbi, pomenijo enako kakor v Zakonu o urejanju prostora, Gradbenem zakonu, Zakonu o katastru nepremičnin in predpisih, ki urejajo izračun površin stavb.

**II. del: PROGRAM OPREMLJANJA IN IZRAČUN KOMUNALNEGA PRISPEVKA ZA NOVO KOMUNALNO OPREMO**

**1. poglavje: Program opremljanja**

3. člen

(vsebina programa opremljanja)

1. S programom opremljanja se določijo:
* območje opremljanja,
* nova komunalna oprema in druga gospodarska javna infrastruktura
* roki za izvedbo in etapnost opremljanja,
* finančna sredstva za izvedbo opremljanja,
* podlage za odmero komunalnega prispevka za novo komunalno opremo.

4. člen

(območje opremljanja)

Območje opremljanja se opredeli z navedbo enot urejanja prostora iz veljavnega občinskega prostorskega načrta ali njihovih delov, če območje opremljanja obsega samo del enote urejanja prostora.

5. člen

(nova komunalna oprema in druga gospodarska javna infrastruktura)

(1) Za novo komunalno opremo in drugo gospodarsko javno infrastrukturo se štejejo:

* komunalna oprema in druga gospodarska javna infrastruktura, ki jo je treba na novo zgraditi za opremljanje območja opremljanja, in
* obstoječa komunalna oprema in druga gospodarska javna infrastruktura, ki ji je zaradi potreb priključevanja objektov na območju opremljanja treba povečati zmogljivost (kot so razširitev ceste, povečanje dimenzije cevovodov in podobno).

(2) Za novo komunalno opremo iz prejšnjega odstavka se ne štejejo:

* vzdrževanje, obnavljanje ali nadomeščanje obstoječe komunalne opreme, ki je namenjeno nemotenemu delovanju te komunalne opreme,
* prilagajanje obstoječe komunalne opreme oskrbnim in tehničnim standardom ter
* odpravljanje manjših pomanjkljivosti na obstoječi komunalni opremi, ki onemogočajo njeno nemoteno delovanje.

(3) Nova komunalna oprema in druga gospodarska javna infrastruktura iz prvega odstavka tega člena se ugotovi na podlagi:

* določb prostorskega izvedbenega akta in njegovih strokovnih podlag,
* smernic in mnenj nosilcev urejanja prostora, podanih k prostorskemu izvedbenemu aktu, in
* dokumentacije za novo komunalno opremo in drugo gospodarsko javno infrastrukturo, izdelane v skladu s predpisi, ki urejajo graditev (v nadaljnjem besedilu: dokumentacija za novo komunalno opremo in drugo gospodarsko javno infrastrukturo).

(4) Nova komunalna oprema in druga gospodarska javna infrastruktura iz prvega odstavka tega člena se navede in opiše z osnovnimi podatki. Za novo komunalno opremo se določijo finančna sredstva za izvedbo opremljanja v skladu s 7. členom, skupni in obračunski stroški nove komunalne opreme v skladu z 10. oziroma 11. členom in obračunski stroški nove komunalne opreme na enoto mere v skladu z 12. členom te uredbe.

(5) Ne glede na prejšnjo odstavek se v primeru, občina in izvajalec obvezne državne javne službe distribucije električne energije dogovorita, da bo opremljanje stavbnih zemljišč z elektroenergetskim omrežjem zagotovila občina, v programu opremljanja finančna sredstva in vire financiranja opredeli tudi za gradnjo elektroenergetskega omrežja.

(6) Če je na območju opremljanja predvideno etapno izvajanje opremljanja, se v programu opremljanja opredeli nova komunalna oprema za posamezno etapo opremljanja.

6. člen

(roki za izvedbo in etapnost opremljanja)

(1) V programu opremljanja se določijo roki izvedbe opremljanja z novo komunalno opremo in drugo gospodarsko javno infarstrukturo, pri čemer se opredelijo najmanj:

* rok začetka gradnje nove komunalne opreme in druge gospodarske javne infrastrukture in
* rok predaje komunalne opreme v upravljanje oziroma rok možne priključitve na novo komunalno opremo.

(2) Roki iz prejšnjega odstavka se določijo na podlagi načrta razvojnih programov občinskega proračuna, če so v njem že predvidena sredstva za opremljanje. Če sredstva za opremljanje še niso predvidena v načrtu razvojnih programov občinskega proračuna, se roki iz prejšnjega odstavka določijo v okviru prihodnjih petih let.

(3) V programu opremljanja se v primeru etapne izvedbe opremljanja v več etapah opredelijo tudi etapnost opremljanja in roki za izvedbo posameznih etap opremljanja.

7. člen

(finančna sredstva za izvedbo opremljanja)

(1) Za vsako posamezno vrsto nove komunalne opreme in druge gospodarske javne infrastrukture iz prvega odstavka 5. člena te uredbe se določijo potrebna finančna sredstva in viri financiranja za izvedbo opremljanja.

(2) Občina načrtuje finančna sredstva za izvedbo nove komunalne opreme v načrtu razvojnih programov občinskega proračuna v skladu z roki za izvedbo opremljanja iz prejšnjega člena. Če ob začetku veljavnosti programa opremljanja finančna sredstva za izvedbo opremljanja na posameznem območju opremljanja še niso vključena v načrt razvojnih programov občinskega proračuna, jih občina vanj vključi najpozneje v dveh letih po začetku veljavnosti programa opremljanja.

(3) Če se občina in izvajalec obvezne državne javne službe distribucije električne energije dogovorita, da bo opremljanje stavbnih zemljišč z elektroenergetskim omrežjem zagotovila občina, občina v načrt razvojnih programov občinskega proračuna načrtuje tudi sredstva za opremljanje z elektroenergetskim omrežjem.

(4) Če je na območju opremljanja predvideno etapno izvajanje opremljanja, se potrebna finančna sredstva za izvedbo opremljanja določijo za vsako posamezno etapo opremljanja.

 (5) Pri določitvi finančnih sredstev za izvedbo opremljanja se upoštevajo naslednji stroški:

* stroški izdelave programa opremljanja in dokumentacije za novo komunalno opremo in drugo gospodarsko javno infrastrukturo izdelane v skladu s predpisi, ki urejajo graditev (v nadaljnjem besedilu: dokumentacija za novo komunalno opremo),
* stroški predhodnih raziskav in študij v zvezi z novo komunalno opremo in drugo gospodarsko javno infrastrukturo,
* stroški pridobivanja zemljišč za opremljanje,
* stroški gradnje nove komunalne opreme in druge gospodarske javne infrastrukture (kot so stroški materiala, stroški dela, stroški gradbene opreme) in
* drugi stroški nove komunalne opreme, ki nastanejo zaradi opremljanja (kot so stroški rušitev objektov, stroški dovoljenj, zavarovanj, nadzora in podobno).

(6) Stroški gradnje komunalne opreme in druge gospodarske javne infrastrukture iz četrte alineje prejšnjega odstavka se ovrednotijo na podlagi:

* rešitev infrastrukture iz občinskega prostorskega izvedbenega akta in njegovih strokovnih podlag ali
* dokumentacije za novo komunalno opremo, ali
* stroškov iz investicijske dokumentacije po predpisu o investicijski dokumentaciji na področju javnih financ, če je na voljo v času izdelave programa opremljanja, ali
* dejanskih stroškov izvedbe.

(7) Stroški pridobivanja zemljišč iz tretje alineje četrtega odstavka tega člena so:

* stroški odkupa nepremičnin in
* stroški odškodnin ali nadomestil zaradi razlastitve nepremičnin ali omejitve oziroma obremenitve lastninske pravice, ki jo je treba izvesti zaradi gradnje nove komunalne opreme.

(8) Stroški iz prejšnjega odstavka se določijo glede na razpoložljive podatke v času izdelave programa opremljanja ob upoštevanju naslednjega zaporedja:

* na podlagi dejanskih stroškov odkupa nepremičnin, razvidnih iz kupoprodajnih ali menjalnih pogodb, oziroma dejanskih stroškov odškodnin ali nadomestil zaradi razlastitve nepremičnin ali omejitve oziroma obremenitve lastninske pravice,
* na podlagi ocene cenilcev nepremičnin,
* ob upoštevanju posplošene tržne vrednosti nepremičnin iz uradnih evidenc.

8. člen

(podlage za odmero komunalnega prispevka za novo komunalno opremo)

(1) Podlage za odmero komunalnega prispevka za novo komunalno opremo so:

* obračunska območja nove komunalne opreme (v nadaljnjem besedilu: obračunska območja),
* skupni in obračunski stroški nove komunalne opreme,
* preračun obračunskih stroškov nove komunalne opreme na enoto mere in
* merila za odmero komunalnega prispevka za novo komunalno opremo.

(2) Podlage iz prejšnjega odstavka se določijo za vsako posamezno vrsto nove komunalne opreme po posameznem obračunskem območju.

9. člen

 (obračunska območja)

(1) Na območju opremljanja se za vsako posamezno vrsto nove komunalne opreme določi eno ali več obračunskih območij.

(2) Obračunska območja se ob spremembah in dopolnitvah programa opremljanja lahko združujejo ali delijo.

10. člen

(skupni stroški nove komunalne opreme)

(1) Skupni stroški nove komunalne opreme se določijo kot tisti del potrebnih finančnih sredstev za izvedbo opremljanja iz 7. člena te uredbe, ki nastanejo izključno zaradi opremljanja stavbnih zemljišč s na posameznem območju opremljanja. Stroški elektroenergetskega omrežja v primeru, če opremljanje z elektroenergetskim omrežjem v dogovoru z izvajalcem obvezne državne javne službe distribucije električne energije zagotovi občina, se ne šteje pod skupne stroške nove komunalne opreme.

(2) Če je posamezna vrsta nove komunalne opreme namenjena tudi drugim območjem izven območja opremljanja, se za skupne stroške nove komunalne opreme na območju opremljanja lahko šteje le sorazmerni del stroškov iz 7. člena te uredbe, ki se določi glede na delež obremenitev nove komunalne opreme z območja opremljanja in vseh območij, ki jim je nova komunalna oprema namenjena.

11. člen

(obračunski stroški nove komunalne opreme)

(1) Obračunski stroški nove komunalne opreme se določijo kot skupni stroški nove komunalne opreme iz prvega odstavka prejšnjega člena, zmanjšani za finančna sredstva, ki se zagotovijo iz drugih virov financiranja v skladu s zakonom, ki ureja urejanje prostora, in za sredstva, ki se zagotovijo iz proračunskih sredstev občine. Obračunski stroški nove komunalne opreme za posamezno vrsto nove komunalne opreme na posameznem obračunskem območju se izračunajo na naslednji način:

OSN(ij) = SSN(ij) – Sdrugi viri(ij) – Sproračunska sredstva(ij))

Zgornje oznake pomenijo:

* OSN(ij):obračunski stroški posamezne vrste nove komunale opreme na posameznem obračunskem območju,
* SSN(ij): skupni stroški posamezne vrste nove komunale opreme na posameznem obračunskem območju,
* Sdrugi viri(ij): drugi viri financiranja posamezne vrste nove komunalne opreme na posameznem obračunskem območju,
* Sproračunska sredstva(ij)): sredstva, ki se za financiranje posamezne vrste nove komunalne opreme na posameznem obračunskem območju zagotovijo iz občinskega proračuna in se ne prenesejo na zavezanca za plačilo komunalnega prispevka,
* i: posamezna vrsta nove komunalne opreme,
* j: posamezno obračunsko območje.

(2) Pri določitvi obračunskih stroškov iz prejšnjega odstavka občina določi sredstva, ki se za financiranje komunalne opreme zagotovijo iz občinskega proračuna, tako da se delež proračunskih sredstev med obračunskimi območji posamezne vrste nove komunalne opreme na območju cele občine ne razlikuje za več kot 25 odstotkov. Pri tem se delež proračunskih sredstev določi na naslednji način:

Dproračunska sredstva(ij) = Sproračunska sredstva(ij)/ (SSN (ij) – Sdrugi viri(ij))

Zgornje oznake pomenijo:

* Dproračunska sredstva(ij): delež sredstev, ki se za financiranje posamezne vrste nove komunalne opreme na posameznem obračunskem območju zagotovi iz občinskega proračuna in se ne prenese na zavezanca za plačilo komunalnega prispevka,
* druge oznake pomenijo enako kot v prejšnjem odstavku.

12. člen

(obračunski stroški nove komunalne opreme na enoto mere)

(1) Obračunski stroški posamezne vrste nove komunalne opreme na posameznem obračunskem območju se določijo na naslednji način:

CpN(ij) = OSN (ij)/∑AGP(j) in

CtN(ij) = OSN(ij) /∑AOBJEKT

Zgornje oznake pomenijo:

* CpN(ij): stroški opremljanja na m2 gradbene parcele stavbe s posamezno vrsto nove komunalne opreme na posameznem obračunskem območju,
* CtN(ij): stroški opremljanja na m2 bruto tlorisne površine objekta s posamezno vrsto nove komunalne opreme na posameznem obračunskem območju,
* OSN(ij): obračunski stroški posamezne vrste nove komunale opreme na posameznem obračunskem območju,
* ∑AGP(j): vsota površin gradbenih parcel stavb na posameznem obračunskem območju,
* ∑AOBJEKT(j): vsota bruto tlorisnih površin objektov na posameznem obračunskem območju,
* i: posamezna vrsta nove komunalne opreme,
* j: posamezno obračunsko območje.

(2) Vsota površin gradbenih parcel stavb na posameznem obračunskem območju je vsota predvidenih gradbenih parcel vseh načrtovanih stavb, ki se bodo priključile na posamezno vrsto nove komunalne opreme oziroma ki jo bodo uporabljale, in za katere mora zavezanec plačati komunalni prispevek za novo komunalno opremo.

(3) Vsota bruto tlorisnih površin objektov na posameznem obračunskem območju je vsota bruto tlorisnih površin vseh načrtovanih stavb in vsota površin vseh načrtovanih gradbeno inženirskih objektov, ki se bodo priključili na posamezno vrsto nove komunalne opreme oziroma jo bodo uporabljali, in za katere mora zavezanec plačati komunalni prispevek za novo komunalno opremo

13. člen

(merila za odmero komunalnega prispevka za novo komunalno opremo)

(1) Merila za odmero komunalnega prispevka za novo komunalno opremo so:

* površina gradbene parcele stavbe,
* bruto tlorisna površina stavbe ali površina gradbeno inženirskega objekta,
* razmerje med deležem gradbene parcele stavbe (DpN) in deležem površine objekta (DtN) pri izračunu komunalnega prispevka za novo komunalno opremo.

(2) Pri odmeri komunalnega prispevka zaradi gradnje novega objekta se površina gradbene parcele stavbe povzame iz dokumentacije za pridobitev mnenj in gradbenega dovoljenja (DGD).

(3) Pri odmeri akontacije komunalnega prispevka za novo komunalno opremo se pri izračunu akontacije komunalnega prispevka namesto površine gradbene parcele stavbe upošteva površina urejenega zazidljivega zemljišča.

(4) Občina lahko določi razmerje med deležem gradbene parcele stavbe (DpN) in deležem površine objekta (DtN), ki se upošteva pri izračunu komunalnega prispevka za novo komunalno opremo, pri čemer je minimum DpN ali DtN = 0,3, maksimum DpN ali DtN = 0,7 in DpN + DtN = 1. Razmerje mora biti enako na vseh obračunskih območjih v okviru posameznega območja opremljanja. Če občina v programu opremljanja razmerja ne določi, se šteje, da je razmerje DpN : DtN = 0,5 : 0,5.

14. člen

(elaborat programa opremljanja)

(1) Podlaga za pripravo programa opremljanja je elaborat programa opremljanja.

(2) Elaborat programa opremljanja vsebuje najmanj:

1. opis območja opremljanja in načrtovane prostorske ureditve na območju opremljanja,
2. seznam upoštevanih veljavnih prostorskih izvedbenih aktov, strokovnih podlag in druge dokumentacije, upoštevanih pri izdelavi programa opremljanja,
3. podatke o predvidenih površinah gradbenih parcel stavb in bruto tlorisnih površinah načrtovanih stavb ali površinah načrtovanih gradbeno inženirskih objektov z navedbo vira podatkov,
4. opis obstoječe in nove komunalne opreme ter druge gospodarske javne infrastrukture na območju opremljanja,
5. roke za izvedbo in etapnost opremljanja, vključno s pojasnili glede načina določitve rokov,
6. določitev podlag za odmero komunalnega prispevka za novo komunalno opremo iz 8. člena te uredbe, vključno s pojasnili glede načina določitve finančnih sredstev za izvedbo opremljanja iz 7. člena, skupnih in obračunskih stroškov nove komunalne opreme iz 10. oziroma 11. člena ter obračunskih stroškov nove komunalne opreme na enoto mere iz 12. člena te uredbe.

(2) Pri opisu nove komunalne opreme in druge gospodarske javne infrastrukture iz 4. točke prejšnjega odstavka se v elaboratu programa opremljanja navedejo podatki o tehničnih značilnostih in zmogljivosti objektov, naprav in omrežij nove komunalne opreme in druge gospodarske javne infrastrukture ter podatki o priključevanju na obstoječa infrastrukturna omrežja oziroma se navede obseg povečanja zmogljivosti obstoječe komunalne opreme in druge gospodarske javne infrastrukture, če je ta potrebna zaradi priključevanja načrtovanih objektov. Če je posamezna vrsta nove komunalne opreme poleg območja opremljanja namenjena tudi oskrbi drugih območij, mora biti to iz elaborata programa opremljanja jasno razvidno.

 (3) Elaborat programa opremljanja se izdela v digitalni obliki, hramba in vpogled vanj pa se zagotavljata v digitalni in analogni obliki.

15. člen

(oblika programa opremljanja)

(1) Program opremljanja vsebuje tekstualni in grafični del. Če je vsebino programa opremljanja mogoče določiti in prikazati v grafičnem delu tako podrobno, da je v tekstualnem delu ni treba dodatno določiti, se v tekstualnem delu navede le povezava na ustrezni grafični prikaz.

 (2) Grafični del vsebuje grafične prikaze:

1. območja opremljanja,
2. nove komunalne opreme in druge gospodarske javne infrastrukture,
3. zemljišč, ki jih je bilo ali jih je treba pridobiti za opremljanje stavbnih zemljišč in katerih stroški so upoštevani v programu opremljanja,
4. obračunskih območij po posamezni vrsti nove komunalne opreme.

(3) Grafični prikazi iz prejšnjega odstavka se izdelajo na geodetskih načrtih. Merilo grafičnih prikazov iz 2. in 3. točke prejšnjega odstavka ne sme biti manjše od 1: 2.000, merila drugih grafičnih prikazov pa ne smejo biti manjša od 1: 5.000. Grafični prikazi morajo biti opremljeni z naslednjimi podatki:

1. naziv programa opremljanja,
2. identifikacijska številka programa opremljanja v prostorskem informacijskem sistemu,
3. podatki o pripravljavcu in izdelovalcu programa opremljanja,
4. naziv grafičnega prikaza,
5. legenda sestavin iz grafičnega prikaza,
6. orientacija grafičnega prikaza in
7. merilo grafičnega prikaza.

(4) Sprejeti program opremljanja se opremi z naslovnico, ki vsebuje:

1. naziv programa opremljanja,
2. identifikacijsko številko programa opremljanja v prostorskem informacijskem sistemu,
3. podatke o pripravljavcu in izdelovalcu programa opremljanja,
4. navedbo občinskega sveta, ki je program opremljanja sprejel, z žigom organa in podpisom odgovorne osebe,
5. datum sprejema in
6. podatke o objavi v uradnem glasilu in prostorskem informacijskem sistemu.

(6) Program opremljanja se izdela v digitalni obliki. Aktivni podatki digitalne oblike programa opremljanja se pripravijo v obliki in na način, kot ju določajo predpisi, ki urejajo prostorski informacijski sistem. Hramba in vpogled v program opremljanja se zagotavljata v digitalni in analogni obliki, pri čemer je analogna oblika natis digitalne oblike.

16. člen

(obvezne spremembe in dopolnitve programa opremljanja)

(1) Občina mora po začetku veljavnosti programa opremljanja pred izdajo prve odmerne odločbe na posameznem obračunskem območju preveriti skupne stroške posamezne vrste nove komunalne opreme iz 10. člena, obračunske stroške posamezne vrste nove komunalne opreme iz 11. člena in obračunske stroške posamezne vrste nove komunalne opreme na enoto mere iz 12. člena te uredbe. Če se ti stroški spremenijo za več kot 20 odstotkov, se program opremljanja spremeni ali dopolni tako, da se ponovno določijo podlage za odmero komunalnega prispevka iz 8. člena te uredbe.

(2) Če občina po začetku veljavnosti programa opremljanja ugotovi, da opremljanja ni mogoče zagotoviti v rokih, določenih v programu opremljanja, se program opremljanja spremeni ali dopolni tako, da se določijo novi roki za izvedbo opremljanja v skladu s 6. členom te uredbe.

**2. poglavje: Izračun komunalnega prispevka za novo komunalno opremo**

17. člen

(izračun komunalnega prispevka za novo komunalno opremo)

(1) Za izračun komunalnega prispevka za novo komunalno opremo se najprej določi vrste nove komunalne opreme iz programa opremljanja, na katero zavezanec priključi svoj objekt, oziroma mu je omogočena njena uporaba.

(2) Komunalni prispevek za posamezno vrsto nove komunalne opreme za stavbe se izračuna tako, da se seštejeta delež komunalnega prispevka, ki odpade na gradbeno parcelo, in delež, ki odpade na bruto tlorisno površino stavbe, in sicer po naslednji enačbi:

KPnova (ij) = (AGP x CpN(ij) x DpN) + (ASTAVBA x CtN(ij) x DtN)

Zgornje oznake pomenijo:

* KPnova(ij): znesek komunalnega prispevka za posamezno vrsto nove komunalne opreme na posameznem obračunskem območju,
* AGP: površina gradbene parcele stavbe,
* CpN(ij): stroški opremljanja na m2 gradbene parcele stavbe s posamezno vrsto nove komunalne opreme na posameznem obračunskem območju,
* DpN: delež gradbene parcele stavbe pri izračunu komunalnega prispevka za novo komunalno opremo,
* ASTAVBA: bruto tlorisna površina stavbe,
* CtN(ij): stroški opremljanja m2 bruto tlorisne površine objekta s posamezno vrsto nove komunalne opreme na posameznem obračunskem območju,
* DtN: delež površine objekta pri izračunu komunalnega prispevka za novo komunalno opremo,
* i: posamezna vrsta nove komunalne opreme,
* j: posamezno obračunsko območje.

(3) Za stavbe, ki se jim v skladu s zakonom, ki ureja urejanje prostora, ne določi gradbene parcele, se komunalni prispevek za novo komunalno opremo izračuna le od deleža, ki odpade na bruto tlorisno površino stavbe.

(4) Komunalni prispevek za posamezno vrsto nove komunalne opreme iz prvega odstavka tega člena se za gradbeno inženirske objekte izračuna po naslednji enačbi:

KPnova(ij) = AGIO x CtN(ij) x DtN

Zgornje oznake pomenijo:

* AGIO: površina gradbeno inženirskega objekta,
* druge oznake pomenijo enako, kakor je določeno v drugem odstavku tega člena.

 (5) Komunalni prispevek za novo komunalno opremo, ki se odmeri zavezancu, se izračuna kot seštevek zneskov komunalnih prispevkov za posamezno vrsto nove komunalne opreme iz drugega, četrtega in petega odstavka tega člena po enačbi:

KPnova = ∑KPnova(ij),

pri čemer je KPnova znesek komunalnega prispevka za novo komunalno opremo, ki se odmeri zavezancu.

(6) Komunalni prispevek za novo komunalno opremo, ki se odmerja zavezancu zaradi spremembe zmogljivosti objekta, se izračuna tako, da se izračunata višina komunalnega prispevka za novo komunalno opremo po spremembi zmogljivosti objekta in pred spremembo zmogljivosti objekta. Zavezancu se odmeri komunalni prispevek, ki predstavlja pozitivno razliko med komunalnim prispevkom po spremembi in pred spremembo zmogljivosti objekta. Če je razlika negativna, se z odmerno odločbo ugotovi, da je komunalni prispevek za novo komunalno opremo že poravnan.

(7) Akontacija komunalnega prispevka za posamezno vrsto nove komunalne opreme se izračuna po naslednji enačbi:

KPakontacija(ij) = AUZZ x CpN(ij) x DpN

Zgornje oznake pomenijo:

* KPakontacija(ij): znesek akontacije komunalnega prispevka za posamezno vrsto nove komunalne opreme na posameznem obračunskem območju,
* AUZZ: površina urejenega zazidljivega zemljišča,
* druge oznake pomenijo enako, kakor je določeno v drugem odstavku tega člena.

(8) Akontacija komunalnega prispevka za novo komunalno opremo, ki se odmeri zavezancu, se izračuna kot seštevek zneskov akontacije komunalnega prispevka za posamezno vrsto nove komunalne opremo iz prejšnjega odstavka po enačbi:

KPakontacija = ∑KPakontacija(ij),

pri čemer je KP(akontacija) znesek akontacije komunalnega prispevka za novo komunalno opremo, ki se odmeri zavezancu.

(9) Če je za urejeno zazidljivo zemljišče odmerjena in plačana akontacija komunalnega prispevka za posamezno vrsto nove komunalne opreme, se komunalni prispevek za posamezno vrsto nove komunalne opreme, ki se odmerja zavezancu zaradi gradnje na tem zemljišču, izračuna na naslednji način:

* če je površina urejenega zazidljivega zemljišča večja od površine gradbene parcele stavbe (AUZZ – AGP ≥ 0), se komunalni prispevek izračuna po naslednji enačbi: KPnova (ij) = ASTAVBA x CtN(ij) x DtN, pri čemer se poravnana akontacija za preostalo površino urejenega zazidljivega zemljišča upošteva pri drugih odmerah komunalnega prispevka za novo komunalno opremo zaradi gradnje na tistih gradbenih parcelah, ki so nastale na urejenem zazidljivem zemljišču,
* če je površina urejenega zazidljivega zemljišča manjša od površine gradbene parcele stavbe (AUZZ – AGP ≤ 0), se komunalni prispevek izračuna po naslednji enačbi: KPnova(ij) = ((AGP – ∑AUZZGP) x CpN(ij) x DpN) + (ASTAVBA x CtN(ij) x DtN),

pri čemer ∑AUZZGP pomeni vsoto površin vseh urejenih zazidljivih zemljišč ali njihovih delov, ki sestavljajo gradbeno parcelo stavbe in za katere je akontacija komunalnega prispevka že poravnana, druge oznake pa pomenijo enako, kakor je določeno v drugem in šestem odstavku tega člena.

(10) Komunalni prispevek za novo komunalno opremo, ki se odmeri zavezancu iz prejšnjega odstavka, se izračuna na način iz petega odstavka tega člena.

**III. del: PODLAGE ZA ODMERO KOMUNALNEGA PRISPEVKA ZA OBSTOJEČO KOMUNALNO OPREMO** **IN IZRAČUN KOMUNALNEGA PRISPEVKA ZA OBSTOJEČO KOMUNALNO OPREMO**

**1. poglavje: Podlage za odmero komunalnega prispevka za obstoječo komunalno opremo**

18. člen

(vsebina podlag za odmero komunalnega prispevka za obstoječo komunalno opremo)

(1) Podlage za odmero komunalnega prispevka za obstoječo komunalno opremo:

* stroški obstoječe komunalne opreme,
* stroški obstoječe komunalne opreme na enoto mere in
* merila za odmero komunalnega prispevka za obstoječo komunalno opremo.

(2) Za določitev podlag iz prejšnjega odstavka se za posamezno vrsto obstoječe komunalne opreme določi oskrbno območje.

19. člen

(stroški obstoječe komunalne opreme)

(1) Stroški obstoječe komunalne opreme se določijo na podlagi:

* podatkov iz poslovnih knjig, ki jih vodijo neposredni proračunski porabniki (register osnovnih sredstev), ali
* nadomestitvenih stroškov, ki so enaki stroškom gradnje nove komunalne opreme, ki zagotavlja primerljivo zmogljivost in raven komunalne oskrbe kot obstoječa komunalna oprema, ali
* dejanskih stroškov izvedenih investicij.

(2) Pri določitvi stroškov obstoječe komunalne opreme na način iz druge ali tretje alineje prejšnjega odstavka, se smiselno upoštevajo določbe četrtega odstavka 7. člena te uredbe.

(3) Za obstoječo komunalno opremo, ki je namenjena komunalni oskrbi objektov na območjih več občin, se za stroške obstoječe komunalne opreme za posamezno občino lahko šteje le sorazmerni del stroškov te komunalne opreme, ki je namenjena oskrbi objektov na območju posamezne občine.

20. člen

(stroški obstoječe komunalne opreme na enoto mere)

(1) Stroški obstoječe komunalne opreme na enoto mere za posamezno vrsto obstoječe komunalne opreme se določijo na naslednji način:

CpO(i) = SO(i) /∑ AGP(i) in

Ct**O**(i) = SO(i) /∑AOBJEKT(i)

Zgornje oznake pomenijo:

* CpO(i): stroški posamezne vrste obstoječe komunale opreme na m2 gradbene parcele stavbe,
* CtO(i): stroški posamezne vrste obstoječe komunalne opreme na m2 bruto tlorisne površine objekta,
* SO(i): stroški posamezne vrste obstoječe komunalne opreme,
* ∑AGP(i): ocenjena vsota gradbenih parcel stavb na oskrbnem območju posamezne vrste obstoječe komunalne opreme,
* ∑AOBJEKT(i): ocenjena vsota bruto tlorisnih površin objektov na oskrbnem območju posamezne vrste obstoječe komunalne opreme,
* i: posamezna vrsta obstoječe komunalne opreme.

(2) Ocenjena vsota površin gradbenih parcel stavb na oskrbnem območju posamezne vrste obstoječe komunalne opreme je vsota vseh zemljiških parcel oziroma njihovih delov na oskrbnem območju posamezne vrste obstoječe komunalne opreme, na katerih je v skladu s prostorskim izvedbenim aktom dovoljeno graditi stavbo ali je že zgrajena stavba, za katero mora zavezanec plačati komunalni prispevek za obstoječo komunalno opremo.

(3) Ocenjena vsota bruto tlorisnih površin objektov na oskrbnem območju posamezne vrste obstoječe komunalne opreme je vsota bruto tlorisnih površin obstoječih ter po prostorskem izvedbenem aktu dopustnih bruto tlorisnih površin objektov na pozidanih in nepozidanih stavbnih zemljiščih, za katere mora zavezanec plačati komunalni prispevek za obstoječo komunalno opremo.

21. člen

(uporaba povprečnih stroškov obstoječe komunalne opreme na enoto mere)

Ne glede na določbe 22. in 23. člena te uredbe lahko občina stroške obstoječe komunalne opreme na enoto mere povzame iz določb predpisa, ki določa povprečne stroške obstoječe komunalne opreme na enoto mere in izračun komunalnega prispevka v primeru uporabe nadomestnih podlag za odmero komunalnega prispevka.

22. člen

(merila za odmero komunalnega prispevka za obstoječo komunalno opremo)

(1) Merila za odmero komunalnega prispevka za obstoječo komunalno opremo so:

* površina gradbene parcele stavbe,
* bruto tlorisna površina stavbe ali površina gradbeno inženirskega objekta,
* razmerje med deležem gradbene parcele stavbe (DpO) in deležem površine objekta (DtO) pri izračunu komunalnega prispevka za obstoječo komunalno opremo,
* faktor namembnosti objekta Fn in
* psz(i): prispevna stopnja zavezanca (%).

(2) Pri odmeri komunalnega prispevka zaradi gradnje novega objekta se površina gradbene parcele stavbe povzame iz dokumentacije za pridobitev mnenj in gradbenega dovoljenja (DGD).

(3) Pri odmeri komunalnega prispevka za obstoječo komunalno opremo zaradi izboljšanja opremljenosti se za izračun komunalnega prispevka namesto površine gradbene parcele stavbe upošteva površina, ki se določi kot zmnožek tlorisa zemljišča pod stavbo in računskega faktorja površine (Fp). Občina določi vrednost Fp za posamezne vrste objektov, kot se razvrščajo v skladu s predpisom, ki določa klasifikacijo vrst objektov CC-SI glede na namen uporabe objektov. Fp se določi v razponu od 1,5 do 4 in mora biti enak za posamezne vrste stavb na območju cele občine in za vse vrste obstoječe komunalne opreme. Če občina ne določi Fp, se šteje, da je Fp enak 2,5.

(4) Pri odmeri komunalnega prispevka za obstoječo komunalno opremo zaradi izboljšanja opremljenosti se za izračun komunalnega prispevka upošteva bruto tlorisna površina stavbe, določena na podlagi neto tlorisne površine stavbe iz uradnih nepremičninskih evidenc, pomnožena s faktorjem 1,2. Če zavezanec dokaže, da je dejanska bruto tlorisna površina stavbe manjša od bruto tlorisne površine, določene na ta način, se pri izračunu upošteva manjša površina.

(5) Določbi tretjega in četrtega odstavka tega člena se uporabljata tudi, če ni na voljo natančnejših podatkov o površini gradbene parcele in bruto tlorisni površini stavbe v naslednjih primerih:

* pri odmeri komunalnega prispevka pred legalizacijo obstoječih objektov, če ta še ni bil odmerjen in plačan oziroma na drug način še niso bile izpolnjene obveznosti v zvezi s plačilom komunalnega prispevka, in
* pri odmeri komunalnega prispevka v skladu z tretjim odstavkom 29. člena te uredbe.
* če gre za gradnjo stavb znotraj kompleksnih območij in gradbena parcela stavbe v dokumentaciji za pridobitev gradbenega dovoljenja ni določena.

(6) Pri odmeri komunalnega prispevka za obstoječo komunalno opremo zaradi gradnje za stavbe, ki se jim v skladu z zakonom, ki ureja urejanje prostora, ne določijo gradbene parcele, ker se gradijo na zemljiščih, ki niso stavbna, se pri izračunu komunalnega prispevka namesto površine gradbene parcele stavbe upošteva površina, določena na način iz tretjega odstavka tega člena.

(7) Občina lahko določi razmerje med deležem gradbene parcele stavbe (Dpo) in deležem površine objekta (Dto), ki se upošteva pri izračunu komunalnega prispevka za obstoječo komunalno opremo, pri čemer je minimum Dpo ali Dto = 0,3, maksimum Dpo ali Dto = 0,7 in Dpo + Dto = 1. Razmerje mora biti enako za vse vrste obstoječe komunalne opreme na območju cele občine. Če občina v odloku o podlagah za odmero komunalnega prispevka za obstoječo komunalno opremo razmerja ne določi, se šteje, da je razmerje Dp : Dt = 0,5 : 0,5.

(7) Občina lahko za posamezne vrste objektov, kot se razvrščajo v skladu s predpisom, ki določa klasifikacijo vrst objektov CC-SI glede na namen uporabe objektov, določi faktor namembnosti objekta Fn. Vrednosti Fn za stavbe se določijo v razponu od 0,5 do 1,3. Vrednosti Fn za gradbeno inženirske objekte se določijo v razponu od 0,05 do 0,5. Fn mora biti enak za posamezne vrste objektov na območju cele občine in za vse vrste obstoječe komunalne opreme. Če občina v odloku za določitev podlag za odmero komunalnega prispevka za obstoječo komunalno opremo za posamezno vrsto objekta ne določi vrednosti Fn, se šteje, da je Fn za stavbe 1 in Fn za gradbeno inženirske 0,5.

(9) Občina za posamezno vrsto obstoječe komunalne opreme določi prispevno stopnjo zavezanca psz. Prispevna stopnja zavezanca psz je sorazmerni delež stroškov obstoječe komunalne opreme na enoto mere, ki se prenese na zavezanca za plačilo komunalnega prispevka. Prispevna stopnja zavezanca psz  mora biti enaka za posamezno vrsto obstoječe komunalne opreme na območju cele občine. Psz je lahko največ 100 odstotkov. Če občina ne določi prispevne stopnje zavezanca, se šteje, da je prispevna stopnja zavezanca 100 odstotkov.

23. člen

(elaborat za pripravo odloka)

(1) Obvezna podlaga za pripravo podlag iz 18. člena te uredbe je elaborat za pripravo odloka o podlagah za odmero komunalnega prispevka za obstoječo komunalno opremo (v nadaljnjem besedilu: elaborat za pripravo odloka). Če občina stroške obstoječe komunalne opreme na enoto mere določi v skladu s 21. členom te uredbe, elaborata za pripravo odloka ni treba izdelati.

(2) Elaborat za pripravo odloka vsebuje tekstualni in grafični del.

(3) Tekstualni del vsebuje najmanj:

1. navedbo upoštevanih strokovnih podlag za izdelavo odloka in
2. določitev podlag iz prvega odstavka 21. člena te uredbe, vključno z natančnimi pojasnili glede načina določitve stroškov obstoječe komunalne opreme iz 22. člena in stroškov obstoječe komunalne opreme na enoto mere iz 23. člena te uredbe.

(4) Grafični del vsebuje naslednje grafične prikaze:

1. obstoječe komunalne opreme in
2. oskrbnih območij obstoječe komunalne opreme.

(5) Grafični prikazi iz prejšnjega odstavka se izdelajo za vsako posamezno obstoječo komunalno opremo na preglednih kartah v merilu, ki ne sme biti manjše od 1 : 25.000. Grafični prikazi morajo biti opremljeni z naslednjimi podatki:

1. naziv elaborata za pripravo odloka,
2. podatki o pripravljavcu in izdelovalcu elaborata za pripravo odloka,
3. naziv posameznega grafičnega prikaza,
4. legenda sestavin iz grafičnega prikaza,
5. orientacija grafičnega prikaza in
6. merilo grafičnega prikaza.

(6) Elaborat za pripravo odloka se izdela v digitalni obliki, hramba in vpogled vanj pa se zagotavljata v digitalni in analogni obliki.

24. člen

(oblika podlag za odmero komunalnega prispevka za obstoječo komunalno opremo)

(1) Podlage iz 18. člena te uredbe vsebujejo tekstualni del.

(2) Sprejete podlage se opremi z naslovnico, ki vsebuje:

1. naziv odloka,
2. identifikacijsko številko odloka v prostorskem informacijskem sistemu,
3. podatke o pripravljavcu in izdelovalcu odloka,
4. navedbo občinskega sveta, ki je odlok sprejel, z žigom organa in podpisom odgovorne osebe,
5. datum sprejema odloka,
6. podatke o objavi odloka v uradnem glasilu.

(3) Hramba in vpogled v podlage iz 18. člena te uredbe se zagotavljata v digitalni in analogni obliki.

**2. poglavje: Izračun komunalnega prispevka za obstoječo komunalno opremo**

25. člen

(izračun komunalnega prispevka za obstoječo komunalno opremo)

(1) Za izračun komunalnega prispevka za obstoječo komunalno opremo se najprej določi vrste obstoječe komunalne opreme, na katero zavezanec priključi svoj objekt oziroma mu je omogočena njena uporaba.

(2) Komunalni prispevek za posamezno vrsto obstoječe komunalne opreme iz prvega odstavka tega člena se za stavbe izračuna tako, da se seštejeta delež komunalnega prispevka, ki odpade na gradbeno parcelo stavbe, in delež, ki odpade na bruto tlorisno površino stavbe, in sicer po naslednji enačbi:

KP obstoječa(i) = ((AGP x Cpo(i) x Dpo) + (ASTAVBA x Cto(i) x Dto x Fn ))x psz(i)

Zgornje oznake pomenijo:

* KPobstoječa(i): znesek dela komunalnega prispevka za posamezno vrsto obstoječe komunalne opreme,
* AGP: površina gradbene parcele stavbe,
* Cpo(i): stroški posamezne vrste obstoječe komunale opreme na m2 gradbene parcele stavbe,
* DpO: delež gradbene parcele stavbe pri izračunu komunalnega prispevka za obstoječo komunalno opremo,
* ASTAVBA: bruto tlorisna površina stavbe,
* Cto(i): stroški posamezne vrste obstoječe komunalne opreme na m2 bruto tlorisne površine objekta,
* Dto: delež površine objekta pri izračunu komunalnega prispevka za obstoječo komunalno opremo
* Fn: faktor namembnosti objekta glede na njegov namen uporabe,
* psz(i): prispevna stopnja zavezanca za posamezno vrsto obstoječe komunalne opreme (%),
* i: posamezna vrsta obstoječe komunalne opreme.

(3) Za stavbe, ki se jim v skladu z zakonom, ki ureja urejanje prostora, ne določijo gradbene parcele, razen za stavbe, ki se jim gradbene parcele ne določijo zato, ker se gradijo na zemljiščih, ki niso stavbna, se komunalni prispevek za obstoječo komunalno opremo izračuna le od deleža, ki odpade na bruto tlorisno površino stavbe.

(4) Komunalni prispevek za posamezno vrsto obstoječe komunalne opreme iz prvega odstavka tega člena se za gradbeno inženirske objekte izračuna po naslednji enačbi:

KPobstoječa(i) = AGIO x Cto(i) x Dto x Fn x psz (i)

Zgornje oznake pomenijo:

* AGIO: površina gradbeno inženirskega objekta,
* druge oznake pomenijo enako kakor v prejšnjem odstavku.

(5) Komunalni prispevek za obstoječo komunalno opremo, ki se odmeri zavezancu, se izračuna kot seštevek zneskov komunalnih prispevkov za posamezno vrsto obstoječe komunalne opreme iz drugega, četrtega ali petega odstavka tega člena po enačbi:

KPobstoječa = ∑KPobstoječa(i),

pri čemer je KPobstoječa znesek komunalnega prispevka za obstoječo komunalno opremo, ki se odmeri zavezancu.

(6) Komunalni prispevek za obstoječo komunalno opremo, ki se odmerja zavezancu zaradi spremembe bruto tlorisne površine ali namembnosti objekta, se izračuna tako, da se izračunata višina komunalnega prispevka za obstoječo komunalno opremo po spremembi bruto tlorisne površine ali namembnosti objekta in pred spremembo zmogljivosti ali namembnosti objekta. Zavezancu se odmeri komunalni prispevek, ki predstavlja pozitivno razliko med komunalnim prispevkom po spremembi in pred spremembo bruto tlorisne površine ali namembnosti objekta. Če je razlika negativna, se z odmerno odločbo ugotovi, da je komunalni prispevek za obstoječo komunalno opremo že poravnan.

26. člen

(izračun pripadajočega dela komunalnega prispevka za obstoječo komunalno opremo pri priključevanju prek nove komunalne opreme)

(1) Če se nova komunalna oprema iz programa opremljanja, na katero se priključuje objekt, posredno ali neposredno priključuje na obstoječo komunalno opremo oziroma bremeni že zgrajeno komunalno opremo, se pripadajoči del komunalnega prispevka za obstoječo komunalno opremo določi na naslednji način:

* če je izračunani komunalni prispevek za posamezno vrsto nove komunalne opreme višji od izračunanega komunalnega prispevka za posamezno vrsto obstoječe komunalne opreme (KPnova(i)– KPobstoječa(i)≥ 0), je vrednost pripadajočega dela komunalnega prispevka za obstoječo komunalno opremo 0;
* če je izračunani komunalni prispevek za posamezno vrsto nove komunalne opreme manjši od izračunanega komunalnega prispevka za posamezno vrsto obstoječe komunalne opreme (KPnova(i)– KPobstoječa(i) ≤ 0), se pripadajoči del komunalnega prispevka za posamezno vrsto obstoječe komunalne opreme določi po enačbi: KPobstoječa(i)– KPnova (i).

(2) Če investitor in občina skleneta pogodbo o opremljanju se pripadajoči del komunalnega prispevka za posamezno vrsto obstoječe komunalne opreme določi ob smiselni uporabi prejšnjega odstavka. Pri tem se namesto izračunanega komunalnega prispevka za novo komunalno opremo upoštevajo stroški gradnje posamezne vrste nove komunalne opreme.

**IV. del: UPOŠTEVANJE PRETEKLIH VLAGANJ V KOMUNALNO OPREMO IN ŽE PORAVNANIH OBVEZNOSTI PLAČILA KOMUNALNEGA PRISPEVKA**

27. člen

(upoštevanje preteklih vlaganj v komunalno opremo in že poravnanih obveznosti plačila komunalnega prispevka)

(1) Če investitor plača komunalni prispevek za novo oziroma obstoječo komunalno opremo zaradi gradnje in mu gradbeno dovoljenje preneha veljati, se poravnane obveznosti plačila komunalnega prispevka upoštevajo njemu ali njegovemu pravnemu nasledniku ob smiselni uporabi šestega odstavka 17. člena oziroma šestega odstavka 25. člena te uredbe.

(2) V primeru odstranitve obstoječega in gradnje novega objekta, se pri izračunu komunalnega prispevka smiselno uporabi šesti odstavek 17. člena oziroma šesti odstavek 25. člena te uredbe.

(3) Če se odmerja komunalni prispevek zaradi legalizacije objekta primeru izdaje dovoljenja za objekt daljšega obstoja v skladu s predpisi, ki urejajo graditev, za objekt, za katerega je bilo pridobljeno gradbeno dovoljenje, objekt pa je zgrajen v nasprotju z njim, se pri izračunu komunalnega prispevka za obstoječo komunalno opremo upošteva že poravnan komunalni prispevek ob smiselni uporabi šestega odstavka 25. člena te uredbe.

**V. del: PRISPEVEK ZA ZAČASNO UPORABO OBSTOJEČE KOMUNALNE OPREME ZA ZAČASNE OBJEKTE**

28. člen

(izračunprispevka za začasno uporabo obstoječe komunalne opreme za začasne objekte)

(1) Za izračun prispevka za začasno uporabo obstoječe komunalne opreme za začasne objekte (v nadaljnjem besedilu: prispevek za začasne objekte) se najprej določi vrste obstoječe komunalne opreme, na katero zavezanec za plačilo prispevka za začasne objekte priključi svoj objekt oziroma mu je omogočena njena uporaba.

(2) Prispevek za začasne objekte iz prvega odstavka tega člena se za stavbe izračuna po naslednji enačbi:

Pzačasni(i) = ASTAVBA x CtOP(i) x t /30

Zgornje oznake pomenijo:

* Pzačasni(i): znesek prispevka za začasne objekte za posamezno vrsto obstoječe komunalne opreme,
* ASTAVBA: bruto tlorisna površina stavbe,
* Cto(i): povprečni stroški posamezne vrste obstoječe komunalne opreme na m2 bruto tlorisne površine objekta iz predpisa, ki določa povprečne stroške opremljanja zemljišč s komunalno opremo na enoto mere in izračun komunalnega prispevka v primeru uporabe nadomestnih podlag za odmero komunalnega prispevka,
* t: čas postavitve začasnega objekta,
* i: posamezna vrsta obstoječe komunalne opreme.

(3) Plačan prispevek za začasne objekte se upošteva pri odmeri komunalnega prispevka za obstoječo komunalno opremo zaradi graditve objekta na predmetnem zemljišču oziroma v funkcionalno zaokroženem območju, v katerem je več med seboj prostorsko in funkcionalno povezanih objektov, če gre za gradnjo na kompleksnih območjih. Pri tem se upošteva znesek plačila brez upoštevanja usklajevanja zaradi rasti življenjskih stroškov.

**VI. del: PREHODNE IN KONČNE DOLOČBE**

29. člen

(upoštevanje preteklih vlaganj v komunalno opremo in že poravnanih obveznosti plačila komunalnega prispevka)

Pri izračunu komunalnega prispevka za novo oziroma obstoječo komunalno opremo zaradi gradnje na zemljišču, na katerem je najpozneje do vzpostavitve storitev za elektronsko poslovanje na področju graditve objektov (eGraditev) odmerjen in plačan komunalni prispevek za novo oziroma obstoječo komunalno opremo zaradi gradnje, se ob smiselni uporabi šestega odstavka 17. člena oziroma šestega odstavka 25. člena te uredbe zavezancu upošteva že plačani komunalni prispevek v naslednjih primerih:

- če gradbeno dovoljenje za objekt, za katerega je bil plačan komunalni prispevek, ni bilo pridobljeno in ni bila uveljavljena pravica do vračila komunalnega prispevka ali

- če je gradbeno dovoljenje za objekt, za katerega je bil plačan komunalni prispevek, prenehalo veljati in se objekt ni začel graditi in ni bila uveljavljena pravica do vračila komunalnega prispevka.

30. člen

(veljavnost programov opremljanja in odlokov o podlagah za komunalnega prispevka za obstoječo komunalno opremo)

Programi opremljanja ter odloki o podlagah za odmero komunalnega prispevka za obstoječo komunalno opremo, ki so bili sprejeti pred začetkom veljavnosti te uredbe na podlagi Uredbe o programu opremljanja stavbnih zemljišč in odloku o podlagah za odmero komunalnega prispevka za obstoječo komunalno opremo ter o izračunu in odmeri komunalnega prispevka (Uradni list RS, št. 20/19, 30/19 – popr. in 34/19 se še naprej veljajo kot odloki skladni s to uredbo.

31. člen

(dokončanje postopkov)

(1) Postopki odmere komunalnega prispevka, začeti pred začetkom veljavnosti te uredbe, se končajo po dosedanjih predpisih.

(2) Postopki priprave programov opremljanja, začeti pred začetkom veljavnosti te uredbe, se nadaljujejo po določbah te uredbe.

32. člen

(prenehanje uporabe)

Z dnem začetka veljavnosti te uredbe se prenehata uporabljati Uredba o programu opremljanja stavbnih zemljišč in odloku o podlagah za odmero komunalnega prispevka za obstoječo komunalno opremo ter o izračunu in odmeri komunalnega prispevka (Uradni list RS, št. 20/19, 30/19 – popr. in 34/19).

33. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 007-57/2018

Ljubljana, dne x. x 2021

EVA xxxxxxxxxx

Vlada Republike Slovenije

Janez Janša

predsednik